b'\n_START_ARTICLE_\nVan Keulenfjorden\n_START_SECTION_\nGeografi\n_START_PARAGRAPH_\nFjorden strekker seg omtrent 40\xc2\xa0kilometer i s\xc3\xb8r\xc3\xb8stlig retning til Nathorstbreen som kommer ned i bunnen. I tillegg til Nathorstbreen kommer ogs\xc3\xa5 Doktorbreen og Penckbreen ned i fjorden. Ved munningen p\xc3\xa5 s\xc3\xb8rsiden ligger den 1\xc2\xa0205 meter h\xc3\xb8ye Berzeliustinden. Ellers omgis fjorden av et fjellplat\xc3\xa5 p\xc3\xa5 600-800 meter som er gjennomsk\xc3\xa5ret av isbreene. Morenelandskap langs kystlinjen p\xc3\xa5 begge sider._NEWLINE_Fjorden er en del av det geografiske skillet mellom Nathorst Land p\xc3\xa5 nord\xc3\xb8stsiden og Wedel Jarlsberg Land p\xc3\xa5 s\xc3\xb8rvestsiden. Fra fjordbunnen og \xc3\xb8stover ligger Torell Land. Den nordlige grensa til S\xc3\xb8r-Spitsbergen nasjonalpark g\xc3\xa5r langs midten av Van Keulenfjorden. I Bourbonhamna, ved innl\xc3\xb8pet i s\xc3\xb8r, ligger et skipsvrak som er fredet som kulturminne.\n_START_SECTION_\nNavn\n_START_PARAGRAPH_\nP\xc3\xa5 sitt kart fra 1710 plasserte Giles og Rep ei lita bukt ved innl\xc3\xb8pet til den n\xc3\xa5v\xc3\xa6rende Van Keulenfjorden, og de kalte bukta Van Keulens Baaijtje, til \xc3\xa6re for Gerard van Keulen, utgiveren av kartene deres. I 1820 brukte William Scoresby navnet om hovedfjorden. Van Keulen, basert i Amsterdam, var en stor utgiver av sj\xc3\xb8kart. Forlaget var i drift fra 1680 til f\xc3\xb8rst p\xc3\xa5 1800-tallet. Det ble grunnlagt av Johannes van Keulen, og Gerard van Keulen var hans s\xc3\xb8nn.'